วิศิษฏ์ วิศิษฏ์สรอรรถ

ศาสตราจารย์พิเศษ **วิศิษฏ์ วิศิษฏ์สรอรรถ** (เกิด 1 กุมภาพันธ์ พ.ศ. 2508)  อดีตข้าราชการพลเรือนชาวไทย ปัจจุบันดำรงตำแหน่งกรรมการกฤษฎีกาคณะที่ 11 เป็นกรรมการในคณะกรรมการวินิจฉัยการเปิดเผยข้อมูลข่าวสาร สาขาสังคม การบริหารราชการแผ่นดินและการบังคับใช้กฎหมาย และกรรมการในคณะกรรมการพัฒนาและส่งเสริมองค์การมหาชน อดีตผู้อำนวยการสำนักงานขับเคลื่อนการปฏิรูปประเทศ ยุทธศาสตร์ชาติ และการสร้างความสามัคคีปรองดอง สำนักนายกรัฐมนตรี อดีตปลัดกระทรวงดิจิทัลเพื่อเศรษฐกิจและสังคม อดีตปลัดกระทรวงยุติธรรม อดีตอธิบดีกรมพินิจและคุ้มครองเด็กและเยาวชน อดีตอธิบดีกรมบังคับคดี อดีตผู้อำนวยการสำนักงานกิจการยุติธรรม

## ประวัติ
วิศิษฎ์ เกิดเมื่อวันที่ 1 กุมภาพันธ์ พ.ศ. 2508 ที่จังหวัดพระนคร เป็นบุตรพันตำรวจเอก โดม กับนางวันเพ็ญ วิศิษฏ์สรอรรถ ด้านครอบครัวสมรสกับนางนิศากร วิศิษฏ์สรอรรถ อดีตผู้ว่าราชการจังหวัดสมุทรสงคราม

สำเร็จการศึกษาระดับมัธยมศึกษา จากโรงเรียนสวนกุหลาบวิทยาลัย ระดับปริญญาตรี คณะนิติศาสตร์ มหาวิทยาลัยธรรมศาสตร์ (เกียรตินิยมอันดับสอง) ประกาศนียบัตรเนติบัณฑิตไทย สำนักอบรมศึกษากฎหมายแห่งเนติบัณฑิตยสภา และ LL.B. (Second Class Honors, Upper Division) University of Wales, United Kingdom

นอกจากนั้นยังสำเร็จการศึกษา Barrister-at-Law of Gray's Inn (เนติบัณฑิตอังกฤษ)

## การรับราชการ
วิศิษฏ์ รับราชการในสังกัดกระทรวงยุติธรรม เคยดำรงตำแหน่งผู้พิพากษาแขวงสงขลา ผู้พิพากษาประจำกระทรวง ผู้อำนวยการสำนักฟื้นฟูกิจการของลูกหนี้กระทรวงยุติธรรม กรมบังคับคดี ต่อมาในปี พ.ศ. 2543 เป็นรองอธิบดีกรมบังคับคดี และในปี พ.ศ. 2546 เป็นผู้อำนวยการสำนักงานกิจการยุติธรรม

วิศิษฎ์ ได้รับแต่งตั้งเป็นรองปลัดกระทรวงยุติธรรม  ในปี 2551 และเป็นอธิบดีกรมบังคับคดี ในปี 2553 ต่อมาได้รับแต่งตั้งเป็นหัวหน้าผู้ตรวจราชการ กระทรวงยุติธรรม และอธิบดีกรมพินิจและคุ้มครองเด็กและเยาวชน กระทั่งได้รับแต่งตั้งให้ดำรงตำแหน่งสูงสุดในกระทรวงยุติธรรม คือ ในปี พ.ศ. 2560 เป็นปลัดกระทรวงยุติธรรม

ต่อมาในวันที่ 18 กรกฎาคม พ.ศ. 2565 ได้รับการแต่งตั้งให้ดำรงตำแหน่งผู้อำนวยการสำนักงานขับเคลื่อนการปฏิรูปประเทศ ยุทธศาสตร์ชาติ และการสร้างความสามัคคีปรองดอง (สำนักงาน ป.ย.ป.) สำนักนายกรัฐมนตรี และในวันที่ 1 ตุลาคม พ.ศ. 2565 ได้รับการแต่งตั้งให้ดำรงตำแหน่งปลัดกระทรวงดิจิทัลเพื่อเศรษฐกิจและสังคม จนเกษียณอายุราชการ

นอกจากนั้นยังเคยได้รับแต่งตั้งเป็นกรรมการหลายคณะ อาทิ เป็นประธานกรรมการในคณะกรรมการกํากับสำนักงานพัฒนาธุรกรรมทางอิเล็กทรอนิกส์​ กรรมการในคณะกรรมการตรวจสอบข้อเท็จจริง และข้อกฎหมายกรณีคำสั่งไม่ฟ้องคดีอาญาที่อยู่ในความสนใจของประชาชน กรรมการในคณะกรรมการบริหารสถานการณ์ฉุกเฉิน และประธานกรรมการเฉพาะกิจด้านกฎหมายในศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) กรรมการและผู้ช่วยเลขานุการในคณะกรรมการโครงการราชทัณฑ์ปันสุข ทำความ ดี ด้วยหัวใจ อดีตเลขานุการใน คณะกรรมการโครงการราชทัณฑ์ปันสุข ทำความ ดี ด้วยหัวใจ

ปัจจุบันดำรงตำแหน่งประธานกรรมการสำนักงานคณะกรรมการกำกับหลักทรัพย์และตลาดหลักทรัพย์ และกรรมการกฤษฎีกา สำนักงานคณะกรรมการกฤษฎีกา 

ในปี พ.ศ. 2568 วิศิษฏ์ ลาออกจากตำแหน่งกรรมการในคณะกรรมการธนาคารเพื่อการส่งออกและนำเข้าแห่งประเทศไทย

## เครื่องราชอิสริยาภรณ์

## อ้างอิง

หมวดหมู่:ข้าราชการพลเรือนชาวไทย
หมวดหมู่:ปลัดกระทรวงยุติธรรมไทย
หมวดหมู่:ปลัดกระทรวงดิจิทัลเพื่อเศรษฐกิจและสังคมไทย
หมวดหมู่:ผู้ได้รับเครื่องราชอิสริยาภรณ์ ม.ป.ช.
หมวดหมู่:ผู้ได้รับเครื่องราชอิสริยาภรณ์ ม.ว.ม.
หมวดหมู่:บุคคลจากโรงเรียนสวนกุหลาบวิทยาลัย
หมวดหมู่:บุคคลจากคณะนิติศาสตร์ มหาวิทยาลัยธรรมศาสตร์
หมวดหมู่:ผู้พิพากษาไทย